Source: https://alkotmanybirosag.hu/kozlemeny/lenkovics-kezd-kialakulni-az-alkotmanybirosag-iranti-uj-bizalom/
Timestamp: 2020-01-25 18:01:21
Document Index: 674694

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Lenkovics: kezd kialakulni az...
A Quaestor-ügy legfőbb tanulságaként az Alkotmánybíróság elnöke azt emelte ki, hogy a lakosság pénzügyi kultúrája alacsony.
Sokan, amikor a másfél százalékos banki kamat miatt átviszik a pénzüket egy másik pénzügyi szolgáltatóhoz az ott ígért 6,5 százalékos kamat reményében, még azzal sincsenek tisztában, hogy a bankban 30 millió forintig biztosított a megtakarításuk, a brókercégnél viszont csak 6 millióig – fűzte hozzá.
A parlament napirendjén szereplő újabb, a befektetőket mentő törvényjavaslatról az Alkotmánybíróság elnöke megjegyezte: az Alkotmánybíróság korábbi döntésében már kimondta, hogy alkotmányos keretek között helye lehet az ilyen jogalkotásnak.
Az Alkotmánybíróságon folyamatban lévő fontosabb ügyek között említette Lenkovics Barnabás az ellenzéki képviselők által a Paks II.-vel kapcsolatos közérdekű adatkérést, illetve az ombudsman migránskvótákra vonatkozó indítványát.
Az Alkotmánybíróság elnöke arra a felvetésre, hogy a jelenlegi uniós szabályok úgy tűnik, nem alkalmasak a migránsválság kezelésére, megjegyezte: nem is a jelenlegi helyzetre lettek kitalálva, a menekültügyi egyezmény például 1951-es.
Napjainkban három súlyos globális jelenség is egymásra torlódik: a túlnépesedés, a klímakatasztrófa és a szociális szakadék, ez utóbbit jelzi, hogy az emberiség egy százalékának kezében van a vagyon ötven százaléka. Ebben a helyzetben százmilliók kelhetnek útra, hogy új életlehetőségeket keressenek maguknak. Az így kialakult helyzetben teljesen új megoldásokra van szükség, de az ez irányú folyamatok még el sem indultak – fejtette ki az Alkotmánybíróság elnöke.
Lenkovics Barnabás a riporternek arra a felvetésére válaszolva, hogy tavasszal három másik alkotmánybíróval együtt az ő mandátuma is lejár, elmondta: ha szükség van rá, elvállalna egy újabb elnöki ciklust.
MTI 2015. december 15., kedd 9:04